VIIENDA KOOSSEISU

OTSUS

Haapsalu,			27. märts 2009 nr 
									EELNÕU

Mälestustahvli paigaldamine

Juhindudes Haapsalu Linnavolikogu 24. märtsi 1995. a määrusega nr 26 kinnitatud “Monumentide ja skulptuuride paigaldamise korra“ punktist 5, kohaliku omavalitsuse korralduse seaduse § 22 lg 1 p 37, Haapsalu põhimääruse § 12 lg 1 p 43 ja haldusmenetluse seadusest Haapsalu Linnavolikogu otsustab:

1.	Lubada Kaitseliidu Lääne Maleval ja Eesti Reservohvitseride Kogu Läänemaa osakonnal omal kulul paigaldada Haapsalus Sadama 21 asuva hoone Sadama tn poolsele seinale mälestustahvel tekstiga “EHITATUD 1936-1937. EESTI PUNASE RISTI JOHAN LAIDONERI SANATOORIUM. ARHITEKT AUGUST VOLBERG” (tahvli kavand ja asukoha skeem lisatud).

2.	Otsus jõustub teatavaks tegemisega.

3.	Otsuse peale võib esitada kaebuse Tallinna Halduskohtule halduskohtumenetluse seaduses sätestatud korras 30 päeva jooksul otsuse teatavakstegemisest.

Andreas Rahuvarm
Volikogu esimees

SELETUSKIRI 
Eelnõule „Mälestustahvli paigaldamine“

Haapsalus, aadressil Sadama 21 tegutses alates 1922. aastast Eesti Punase Risti Johan Laidoneri nimeline Sanatoorium. Aastatel 1936-37 ehitati samale kohale tänaseni säilinud, praegu kohtumajana kasutusel olev August Volbergi poolt projekteeritud hoone, milles kuni 1940. aastani tegutses sama nime kandnud sanatoorium. 1944. a. asus siin saksa sõjaväehaigla. 

Endiste hoonete baasil alustas seal tegevust sanatoorium "Laine" 1946 balneoterapeutilise sanatooriumina. 1953-56 oli hoones ametühingute puhkekodu ja 1956. a. alates seedehäirete ravi sanatoorium. 

1990-ndate aastate alguses jäi hoone pooltühjaks, osa ruume oli välja üüritud (Lääne-Eesti Pank, täitevbüroo, haigekassa jne). 1995 lahkus tööhõivetalitus, aasta varem haigekassa.
Pärast täiemahulist kapitaalremonti, avati 23. märtsil 1998 selles majas Lääne Maakohus.

Kaitseliidu Lääne Malev ja Eesti Reservohvitseride Kogu Läänemaa osakond on esitanud Haapsalu Linnavalitsusele taotluse, milles soovib linna nõusolekut selle maja tähistamiseks väärika mälestusplaadiga. Tahvli pidulik avamine on planeeritud Võidupühal, 23. juunil 2009.

Sadama tänav 21 Sadama tänava poolsele fassaadile soovitakse paigaldada mälestustahvel tekstiga „EHITATUD 1936-1937. EESTI PUNASE RISTI JOHAN LAIDONERI SANATOORIUM. ARHITEKT AUGUST VOLBERG“.

Mälestusplaadi paigaldamisega on nõus Riigi Kinnisvara AS ja Haapsalu kohtumaja.

Haapsalu Linnavalitsus teeb ettepaneku eelnõu otsusena vastu võtta.

Talis Vare
Aselinnapea